આફતો હુમાયુનો પીછો છોડતી ન હતી. શેરશાહથી બચવા હુમાયુ ૧૫૪૨માં અમરકોટ પહોંચ્યો આ સમયે તેની પાસે ૭ અશ્વારોહીઓ હતા, જ્યારે પહેરવા પૂરતાં કપડાં પણ ન હતાં. અહીં જ ભારતના મહાન શાસક અકબરનો ૧૫ ઓક્ટોબર ૧૫૪૨ના રોજ રવિવારના દિવસે જન્મ થયો. અકબરના જન્મ સમયે હુમાયુ પોતાની પ્રિય બેગમ પાસે મોજુદ ન હતો. તેને ૪૫ કિલોમીટર દૂર પુત્રજન્મની વધામણી મળી. હુમાયુએ ત્યાં જ ઝૂકી અલ્લાહને સાષ્ટાંગ પ્રણામ કર્યા અને ઉપસ્થિત લોકોનું અભિવાદન કર્યું. પરંતુ શહજાદાના જન્મ પછી દાન-ખેરાત કરવા માટે હુમાયુ પાસે કશું જ ન હતું. પુત્રજન્મની ખુશી વ્યક્ત કરવા પોતાની પાસે રહેલા ૨૦૦ સિક્કા અને લૂંટેલાં ઘરેણાં જે તે વ્યક્તિને પાછા આપવા સૈનિકોને હુકમ કર્યો, પણ એટલા માત્રથી શાહજાદાના જન્મની ઉજવણી ક્યાંથી પૂરી થાય? કસ્તુરી વહેંચી અલ્લાહને પ્રાર્થના કરી કે આ કસ્તુરીની જેમ જ મારા પુત્રની ખુશ્બુ આખા વિશ્વમાં ફેલાય. ઢોલ-નગારા વગાડી શાહજાદાના જન્મની વિધિવત્ ઘોષણા કરવામાં આવી. પરંતુ પુત્રનું મોં તો હુમાયુએ ૫૫ દિવસ પછી ૮ ડિસેમ્બર ૧૫૪૨ના રોજ જોયું.